**כיצד לפזר מניות בצורה חכמה?**

אחת הדרכים למזער נזקים בתיק ההשקעות היא באמצעות פיזור הסיכונים, בין מגזרי השקעה שונים, בין סוגי השקעות שונות ובין בורסות שונות ברחבי העולם.

הפעם נטפל ברכיב המנייתי בתיק שלנו. מניות הן בעיקרון נכס פיננסי הרבה פחות סולידי מאיגרות חוב, או אפילו מט"ח במקרים מסוימים, בהיבט של תנודות השערים. מניות גם חשופות יותר להשפעות כלכליות נקודתיות וגם פוליטיות, כך שיש לנקוט במשנה זהירות כשמטפלים בתיק המניות.

אז כיצד לפזר מניות בצורה חכמה? ישנם מספר כללי יסוד ברורים בנושא, משקיע שידבק בהם יעניק רשת הגנה טובה יותר לתיק ההשקעות שלו.

**פיזור גיאוגרפי**

מומלץ מאד שתיק המניות שלנו יפוזר בהשקעות בכמה בורסות, בעיקר בשתיים-שלוש בורסות ידועות, מוכרות, ובעיקר יציבות, המאפשרות היכרות עמוקה עם המניות הנסחרות בהן.

כישראלי "חובה" להחזיק מניות הנסחרות בבורסה בתל אביב, אבל מומלץ גם להחזיק חלק מהתיק בבורסות ניו יורק, וגם בבורסה אירופית אחת לפחות, כשפרנקפורט או לונדון מומלצות בגלל היציבות. בעקבות תהליכים שהתרחשו לאחרונה בסין, רצוי להחזיק גם מניות בשיעור קטן יותר הנסחרות ביפן או בבורסת הונג קונג ולאו דווקא בבורסת שנגחאי למשל.

**פיזור סקטוריאלי**

המשפט אסור לשים את הביצים בסל אחד, רלוונטי מאד לגבי מניות. חשוב לחלק את תיק המניות להשקעות במספר סקטורים, בהם מניות מהתעשייה המסורתית הוותיקה - כמו מניות בתחומי האנרגיה, תשתיות, בנקים, תעשיית המזון, תעשיית ייצור וכו -, לצד השקעה במניות הייטק ופארמה כמו מניות הטכנולוגיה בניו יורק ומניות ביומד וטכנולוגיה בתל אביב. יש בהחלט מקום לכלול מניות אנרגיה ומחצבים וכמובן גם תעודות סל על מספר מדדי מניות מובילים שיאזנו את מרכיב הסיכון במניה בודדת.

**מניות דיבידנד**

רצוי להחזיק בתיק המניות מספר מניות בעלות מדיניות חלוקת דיבידנד ברורה וקבועה. הדיבידנד יהווה מעין רשת ביטחון ויספק הכנסה שוטפת לאורך זמן, כך שגם בירידות שערים, יקוזזו ההפסדים בעזרת הדיבידנד המשולם.

**צמיחה ורווחיות**

חלק מרכזי בתיק המניות "החכם" שלנו צריך להיות מורכב ממניות שהציגו לאורך מספר שנים צמיחה עקבית ורווחיות קבועה שהולכת וגדלה.

מניות אלה יביאו לתיק את הערך המוסף הנחוץ כדי להכות את המדדים, שלמעשה מעניקים ממוצעי תשואה מעצם היותם מדד ממוצע המניות המרכיבות את אותו מדד. לכן זו הסיבה שמשקיעי המניות היותר מתוחכמים ומקצועיים ממעטים להחזיק בתעודות סל עוקבות, שלא מסוגלות לתת תשואה עודפת על המדד.

**יתרון הגודל**

מומלץ להחזיק בתיק מניות של חברות גדולות, שנפח המסחר בהן משמעותי, כך שבמידה ויש צורך מיידי למכור חלק מהתיק, ניתן לממש אותו בקלות יחסית.

**שוק הלקוחות**

מניות יציבות הן בדרך כלל כאלה של חברות הנהנות משוק לקוחות גדול, מתפתח, רחב, ובעיקר מפוזר על פני הגלובוס. לכן יש לחפש מניות של חברות שמחזיקות בדרך כלל מוצר ייחודי (תרופה, פטנט מדעי או מסחרי, מכשור רפואי ייחודי, זיכיון ייחודי, מזון פופולארי כמו קוקה קולה למשל), בקיצור חפשו מניות של חברות שיש למוצריהן ביקוש רחב וקבוע. אלו נקראות השקעות ערך, כאשר וורן באפט דוגל בהן למשל.

**לסיכום:** כל משקיע שישאל את עצמו כיצד לפזר מניות בצורה חכמה וידאג לגוון ולאזן את תיק המניות בהתאם להמלצות שהבאנו כאן, יקטין את מרווחי הסיכון בתיק, ימזער נזקים ויקבל סיכוי אמיתי להשגת תשואה עודפת על המדדים המובילים. בהצלחה.